Title: ประกาศกรมสอบสวนคดีพิเศษ เรื่อง หลักเกณฑ์การเข้าสู่ตำแหน่งเจ้าหน้าที่คดีพิเศษ กรมสอบสวนคดีพิเศษ

ประกาศกรมสอบสวนคดีพิเศษ

ประกาศกรมสอบสวนคดีพิเศษ
เรื่อง
หลักเกณฑ์การเข้าสู่ตำแหน่งเจ้าหน้าที่คดีพิเศษ กรมสอบสวนคดีพิเศษ

โดยที่พระราชบัญญัติการสอบสวนคดีพิเศษ
พ.ศ. ๒๕๔๗
ได้กำหนดให้การบรรจุและแต่งตั้งข้าราชการพลเรือนสามัญในตำแหน่งเจ้าหน้าที่คดีพิเศษ
ต้องมีคุณสมบัติตามพระราชบัญญัตินี้และเป็นไปตามหลักเกณฑ์ที่อธิบดีกรมสอบสวนคดีพิเศษกำหนด

อาศัยอำนาจตามความในมาตรา
๑๖ วรรคสอง (๓) และ (๔) แห่งพระราชบัญญัติการสอบสวนคดีพิเศษ พ.ศ. ๒๕๔๗
อธิบดีกรมสอบสวนคดีพิเศษจึงกำหนดหลักเกณฑ์การบรรจุและแต่งตั้งเจ้าหน้าที่คดีพิเศษ ดังต่อไปนี้

ข้อ
๑  การบรรจุและแต่งตั้งข้าราชการพลเรือนสามัญในตำแหน่งเจ้าหน้าที่คดีพิเศษจากบุคคลที่มีคุณสมบัติ
ตามมาตรา ๑๖ วรรคสอง (๓) แห่งพระราชบัญญัติการสอบสวนคดีพิเศษ พ.ศ. ๒๕๔๗
ต้องเป็นผู้ที่สำเร็จการศึกษาระดับปริญญาตรีทางกฎหมายและปริญญาสาขาอื่นจากสถาบันการศึกษาของรัฐหรือสถาบันการศึกษาเอกชนทั้งภายในและต่างประเทศที่
ก.พ. รับรอง

ข้อ
๒ 
การบรรจุและแต่งตั้งข้าราชการพลเรือนสามัญในตำแหน่งเจ้าหน้าที่คดีพิเศษ
จากบุคคลที่มีคุณสมบัติตามมาตรา ๑๖ วรรคสอง (๔)
แห่งพระราชบัญญัติการสอบสวนคดีพิเศษ พ.ศ. ๒๕๔๗
ต้องเป็นผู้ที่สำเร็จการศึกษาระดับปริญญาตรีสาขาใดสาขาหนึ่ง
และมีประสบการณ์ที่เป็นประโยชน์ต่อการปฏิบัติงานตามพระราชบัญญัติการสอบสวนคดีพิเศษ
พ.ศ. ๒๕๔๗ นับแต่สำเร็จการศึกษาดังกล่าวไม่น้อยกว่าสองปี
โดยปฏิบัติราชการหรือเคยปฏิบัติราชการในสังกัดกรมสอบสวนคดีพิเศษ
หรือได้รับราชการหรือเป็นพนักงานองค์กรของรัฐ
ซึ่งได้ปฏิบัติงานในหน้าที่นั้นโดยต่อเนื่องหรือรวมกันมาแล้วไม่น้อยกว่าสองปี  ทั้งนี้
ประสบการณ์ที่ได้จากการปฏิบัติงานนั้นต้องเป็นประโยชน์ต่อการปฏิบัติงานในตำแหน่งเจ้าหน้าที่คดีพิเศษในสังกัดหน่วยงานหรือส่วนราชการที่ได้รับการบรรจุและแต่งตั้ง

ข้อ
๓  การแต่งตั้งข้าราชการพลเรือนสามัญในตำแหน่งเจ้าหน้าที่คดีพิเศษในสังกัดส่วนปฏิบัติการพิเศษและสืบสวนสะกดรอยจากผู้ที่มีคุณสมบัติ
ตามข้อหนึ่งข้อใดในข้อ ๑ และข้อ ๒ จะต้องมีคุณสมบัติตามข้อหนึ่งข้อใด ดังต่อไปนี้
(๑)
รับราชการหรือเคยรับราชการตำรวจ หรือข้าราชการทหาร ตามพระราชบัญญัติระเบียบข้าราชการทหาร
พ.ศ. ๒๕๒๑ หรือข้าราชการหรือลูกจ้าง ซึ่งปฏิบัติงานในกรมสอบสวนคดีพิเศษมาก่อน
(๒)
รับราชการหรือเคยรับราชการที่มีประสบการณ์ในการปฏิบัติงานด้านสืบสวน ปราบปราม
จับกุมผู้กระทำผิดหรือปฏิบัติหน้าที่เป็นเจ้าพนักงานผู้มีหน้าที่รักษาและบังคับใช้กฎหมายซึ่งมีโทษทางอาญามาแล้วไม่น้อยกว่าสองปี
(๓)
เคยผ่านการฝึกอบรมให้มีความรู้ ความชำนาญ หรือทักษะในการใช้อาวุธ อาวุธปืน
เครื่องกระสุนปืน วัตถุระเบิด หรือเครื่องมืออุปกรณ์พิเศษ
ที่จะเป็นประโยชน์ในการสืบสวนสอบสวน ปราบปราม โดยมีหลักฐานรับรองการผ่านการฝึกอบรมนั้น
หรือมีประสบการณ์ในการปฏิบัติงานที่ได้สั่งสมความรู้ ความชำนาญ หรือทักษะนั้น
ต่อเนื่องหรือรวมกันไม่น้อยกว่าสองปี โดยมีหน่วยงาน
สถาบันหรือบุคคลให้การรับรองตามแบบที่กรมสอบสวนคดีพิเศษ

ประกาศ ณ วันที่ ๒
กันยายน พ.ศ. ๒๕๔๘
พลตำรวจเอก
สมบัติ  อมรวิวัฒน์
อธิบดีกรมสอบสวนคดีพิเศษ

ดลธี/พิมพ์
๒ มีนาคม ๒๕๕๔

พรรณิศา/จัดทำ
๓ มีนาคม ๒๕๕๔

เลิศศักดิ์/ตรวจ
๔ พฤศจิกายน ๒๕๕๓

จุฑามาศ/ปรับปรุง
๖ ตุลาคม ๒๕๕๙